РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/204-23

29. септембар 2023. године

Београд

ЗАПИСНИК

34. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. СЕПТЕМБРА 2023. ГОДИНЕ

Седница је почела у 9:20 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Александра Томић, Тијана Давидовац, Ненад Митровић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Александар Југовић (заменик Николе Радосављевића), Зоран Стојановић (заменик Верољуба Стевановића), и Зоран Зечевић (заменик Бојане Букумировић).

Седници нису присуствовали чланови Одбора: Мирослав Кондић, Душан Бајатовић, Владимир Обрадовић, Мирослав Алексић и Небојша Зеленовић, нити њихови заменици.

Седници је присуствовала народни посланик Радмила Васић која није члан Одбора.

На позив председника Одбора, седници су присуствовали представници Републичке комисије за заштиту права у поступцима јавних набавки: Светлана Ражић, заменик председника и Ивана Тот, секретар Службе; представници Канцеларије за јавне набавке: Александра Кривокапић, помоћник директора и Снежана Лепосавић, руководилац Групе за мониторинг јавних набавки и представници Комисије за контролу државне помоћи: Владимир Антонијевић, председник, Душица Ђорђевић, члан Савета, Лука Милошевић, секретар Комисије и Елена Кнежевић, руководилац Групе за финансијско-материјалне и административне послове.

На предлог председника, Одбор је једногласно утврдио следећи

Д н е в н и р е д:

1. Разматрање Извештаја о раду Републичке комисије за заштиту права у поступцима јавних набавки у периоду од 1. јануара 2022. до 31. децембра 2022. године, који је поднела Републичка комисија за заштиту права у поступцима јавних набавки (број 02-606/23 од 31. марта 2022. године);

2. Разматрање Извештаја о спроведеном мониторингу за 2022. годину, који је поднела Канцеларија за јавне набавке (број 02-594/23 од 30. марта 2022. године);

3. Разматрање Извештаја о раду Комисије за контролу државне помоћи за 2022. годину, коју је поднела Комисија за контролу државне помоћи (број 02-628/23 од 31. марта 2023. године);

4. Давање сагласности на Другу измену Финансијског плана Комисије за контролу државне помоћи за 2023. годину, коју је поднела Комисија за контролу државне помоћи (број 400-1681/22-8 од 22. септембра 2023. године);

5. Давање сагласности на Предлог финансијског плана Комисије за контролу државне помоћи за 2024. годину, који је поднела Комисија за контролу државне помоћи (број 400-1710/23 од 11. септембра 2023. године).

 Одбор је једногласно одлучио да, у складу са чланом 76. Пословника Народне скупштине, обави заједнички јединствени претрес о тач. 1. и 2. дневног реда и заједнички јединствени претрес о тач. 3, 4. и 5. дневног реда, с тим што ће се о свакој тачки дневног реда Одбор изјашњавати појединачно.

Пре преласка на рад по утврђеном дневном реду, председник Одбора је подсетио да извештаје који су на дневном реду ове седнице Одбор разматра у складу са чланом 237. Пословника Народне скупштине и о томе подноси Народној скупштини, са предлогом закључка ради разматрања и усвајања на седници Народне скупштине.

**Заједнички јединствени претрес о тачкама 1. и 2. дневног реда**

Председник Одбора подсетио је да је чланом 203. ст. 1. и 2. Закона о јавним набавкама утврђено да Републичка комисија за заштиту права у поступцима јавних набавки за свој рад одговара Народној скупштини којој доставља годишњи извештај о свом раду, са свим прописаним деловима које овај извештај обавезно мора да садржи. Сагласно наведеним одредбама Закона, Републичка комисија за заштиту права у поступцима јавних набавки је дана 31. марта 2023. године, поднела Народној скупштини Извештај о раду Републичке комисије за заштиту права у поступцима јавних набавки у периоду од 1. јануара 2022. до 31. децембра 2022. године.

 Такође, чланом 180. став 1. Закона, прописано је да Канцеларија за јавне набавке спроводи мониторинг над применом прописа о јавним набавкама у циљу спречавања, откривања и отклањања неправилности које могу да настану или су настале у примени овог закона. Ставом 6. истог члана прописано је да Канцеларија за јавне набавке припрема годишњи извештај о спроведеном мониторингу, који доставља Влади и Народној скупштини најкасније до 31. марта текуће године за претходну годину. Сагласно наведеним одредбама Закона, Канцеларија за јавне набавке је дана 30. марта 2023. године поднела  Народној скупштини Извештај о спроведеном мониторингу Канцеларије за јавне набавке за 2022. годину.

Светлана Ражић, заменик председника Републичке комисије за заштиту права у поступцима јавних набавки, представила je Извештаја о раду Републичке комисије за заштиту права у поступцима јавних набавки у периоду од 1. јануара 2022. до 31. децембра 2022. године.

Образлажући поднети Извештај, Светлана Ражић је истакла да Извештај садржи све елементе који су предвиђени Законом. Истакла је да се највећи део извештаја односи на предмете по којима је Комисија одлучивала, а који су разврстани по врсти иницијалног акта што је био основ за поступање, као и да Извештај садржи статистичке податке који се односе на рад Комисије у 2022. години. Комисија је радила у пуном саставу, одржала је 327 седница на којима је донета 951 одлука, а примила је укупно 938 предмета. Укупна процењена вредност јавних набавки о којима је Комисија одлучивала износи око 153 млрд динара, што је за око 25 млрд динара више у односу на претходну годину. Према подацима из евиденционог рачуна Комисије, у 2022.години у Буџет Републике Србије је на име таксе за подношење захтева за заштиту права уплаћено је око 187,8 милиона динара.

 Снежана Лепосавић, руководилац Групе за мониторинг јавних набавки, представила je Извештај о спроведеном мониторингу за 2022. годину који је поднела Канцеларија за јавне набавке.

 Образлажући поднети Извештај, Снежана Лепосавић је подсетила је на надлежности Канцеларије за јавне набавке и истакла да Канцеларија има 40 извршилаца од ког броја је шест извршилаца ангажовано на пословима мониторинга над применом прописа о јавним набавкама.

У 2022. години Канцеларија је поступала по захтевима за спровођење мониторинга од стране државних органа и других институција, пре свега посебних одељења за сузбијање корупције виших Јавних тужилаштава. У складу са Законом, Канцеларија је подносила захтеве за покретање прекршајног поступка.

 У дискусији су учествовали: Ненад Митровић, Зоран Зечевић, Војислав Вујић, Александра Томић, Верољуб Арсић и Радмила Васић.

**Прва тачка дневног реда - гласање**

Одбор је, већином гласова (11 гласова за, један није гласао) одлучио да, након разматрања Извештаја о раду Републичке комисије за заштиту права у поступцима јавних набавки у периоду од 1. јануара 2022. до 31. децембра 2022. године, који је поднела Републичка комисија за заштиту права у поступцима јавних набавки, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ РЕПУБЛИЧКЕ КОМИСИЈЕ ЗА ЗАШТИТУ ПРАВА У ПОСТУПЦИМА ЈАВНИХ НАБАВКИ У ПЕРИОДУ ОД

1. ЈАНУАРА 2022. ДО 31. ДЕЦЕМБРА 2022. ГОДИНЕ

1. Прихвата се Извештај о раду Републичке комисије за заштиту права у поступцима јавних набавки у периоду од 1. јануара 2022. до 31. децембра 2022. године.

 2. Овај закључак објавити у „Службеном гласнику Републике Србије“.

**Друга тачка дневног реда – гласање**

Одбор је, већином гласова (11 гласова за, један није гласао) одлучио да, након разматрања Извештаја о спроведеном мониторингу за 2022. годину, који је поднела Канцеларија за јавне набавке, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ИЗВЕШТАЈА О СПРОВЕДЕНОМ МОНИТОРИНГУ КАНЦЕЛАРИЈЕ ЗА ЈАВНЕ НАБАВКЕ ЗА 2022. ГОДИНУ

1. Прихвата се Извештај о спроведеном мониторингу Канцеларије за јавне набавке за 2022. годину.

2. Овај закључак објавити у „Службеном гласнику Републике Србије“.

**Заједнички јединствени претрес о тач. 3, 4. и 5. дневног реда**

Председник Одбора подсетио да је чланом 9. став 3. Закона о контроли државне помоћи утврђено да Комисија за контролу државне помоћи подноси извештај о раду Народној скупштини до марта текуће године за претходну годину. Сагласно наведеном, Комисија за контролу државне помоћи је дана 31. марта 2023. године поднела Народној скупштини Извештај о раду Комисије за контролу државне помоћи за 2022. годину.

Одбор је Одлуком 11 Број: 400-1681/22 од 29. септембра 2022. године, дао сагласност на Предлог финансијског плана Комисије за 2023. годину. На седници Петог ванредног заседања Народне скупштине у Тринаестом сазиву, одржаној 6. септембра 2023. године, Народна скупштина донела је Закон о изменама и допунама Закона о буџету Републике Србије за 2023. годину којим је, између осталог, предвиђено одступање од првобитно утврђеног Финансијског плана Комисије за контролу државне помоћи за 2023. годину. Имајући у виду наведено Савет Комисије, на 195. седници одржаној дана 20. септембра 2023. године, донео је Одлуку о Другој измени Финансијског плана Комисије за контролу државне помоћи за 2023. годину, којом се тај план усклађује са усвојеним Законом о изменама и допунама Закона о буџету Републике Србије за 2023. годину.

Чланом 19. ст. 1. и 2. Закона о контроли државне помоћи прописано је да се средства за рад Комисије за контролу државне помоћи обезбеђују у буџету Републике Србије, у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност. У складу са наведним, Комисија је дана 11. септембра 2023. године доставила Одбору Предлог финансијског плана за 2024.годину.

Владимир Антонијевић, председник Комисије за контролу државне помоћи, представио je Извештај о раду Комисије за контролу државне помоћи за 2022. годину.

У уводном излагању председник Комисије детаљно је образложио кадровске капацитете Комисије, као и управљање финансијским средствима која су у 2022. години била опредељена за рад Комисије за контролу државне помоћи.

 Планирана средства за рад Комисије у 2022. години износила су 86,9 милиона динара, ребалансом буџета су смањена за 0,7 милиона динара тако да су укупна средства за 2022. годину износила 86,2 милиона динара. Укупни извршени расходи у 2022. години износили су 71,7 милона динара, односно 83% од планираних средстава. У 2022. години Комисија је, у складу са својим надлежностима, донела 100 решења којима се утврђује постојање и оцењује усклађеност државне помоћи са правилима за доделу државне помоћи, од чега 95 решења у поступку претходне контроле, а пет решења у претходном поступку у накнадној контроли.

У наставку, председник Комисије образложио је Предлог Друге измене Финансијског плана Комисије за 2023. годину, као и Предлог Финансијског плана Комисије за 2024. годину.

Дискусије по овим тачкама дневног реда није било.

**Трећа тачка дневног реда – гласање**

Одбор је, већином гласова (11 гласова за, један није гласао) одлучио да, након разматрања Извештаја о раду Комисије за контролу државне помоћи за 2022. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ИЗВЕШТАЈА О РАДУ КОМИСИЈЕ ЗА КОНТРОЛУ ДРЖАВНЕ ПОМОЋИ ЗА 2022. ГОДИНУ

1. Прихвата се Извештај о раду Комисије за контролу државне помоћи за 2022. годину.

2. Овај закључак објавити у „Службеном гласнику Републике Србије“.

**Четврта тачка дневног реда – гласање**

 Одбор је, већином гласова (11 гласова за, један није гласао) одлучио да дâ сагласност на Одлуку о Другој измени Финансијског плана Комисије за контролу државне помоћи за 2023. годину, коју је донео Савет Комисије на 195. седници одржаној дана 20. септембра 2023. године.

**Пета тачка дневног реда – гласање**

 Одбор је, већином гласова (11 гласова за, један није гласао) одлучио да дâ сагласност на Предлог Финансијског плана Комисије за контролу државне помоћи за 2024. годину, који је усвојио Савет Комисије на 193. седници одржаној дана 5. септембра 2023. године.

Седница је завршена у 11,00 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић